钦定古今图书集成/明伦汇编/官常典/第751卷 > 唐虞
## 钦定古今图书集成/明伦汇编/官常典/第751卷 > 唐虞

按《零陵县志》：虞，字穉纯，改名曰周慈，府庠生，零陵人。
为人轩昂不群，志气慷慨。垂髫时，善属对，郡丞出一
联云：“官去堂空，即应声曰‘水流云在’。”郡丞赏之。喜作
诗，直写己意，不入名家窠臼。既而有契文成之旨，与
《易》康侯诸子讲良知之学，自恨僻处楚南，无可就正。
壬申秋，徒步走数千里至麻城谒萧康侯，研究正修
之学，所养甚邃，涵泳一年，大有所得，归而倡同社讲
习焉。后流贼入南，官民惊溃，叛者如猬，虞独倡忠义，
去粤乞师。嗣闻万某开府虔州，虞往见之，喜甚，承制
署为府判，委之发饷，一军颂其无私。将题陞监军道
而国事去矣。未几赣城破，与万某同沉于江。虞雅负
才性，欲有所用于世，而不究厥用，晚得一官，竟赴国
难而死。子有容，弱冠领乡荐，遽尔夭折。天之报施，何
如耶？